Folketing
1997-11-27

Jeg vil gerne starte med at sige tak til, jeg tror, det var alle Folketingets partier, der ville bidrage positivt til, at vi kunne få vedtaget lovforslaget om ændringer i lov om offentlighed i forvaltningen, når det drejer sig om aktindsigt i personalesager. Det er rart, at der er så stor tilslutning til lovforslaget, som jo er et ret principielt lovforslag. Flere ordførere, bl.a. hr. Per Kaalund, var inde på det meget vigtige i, at der er fuld offentlighed i forvaltningen, fordi myndighederne træffer afgørelser, der har direkte virkning over for borgerne. Derfor må der være den mest mulige adgang til offentlighed, når det drejer sig om så væsentlige afgørelser, som træffes ved offentlige myndigheder. Men vi har til gengæld også et andet princip, der må håndhæves, og det er retten til at have et privatliv også for offentligt ansatte. Fordi man er offentligt ansat, skal man ikke hænges offentligt ud, som jeg bl.a. har udtrykt det under debatten, der har stået på inden for det seneste år.